Што вельмі цікава, большасць экспанатаў выставы — з беларускіх прыватных збораў. Яе куратар — вядомы галерыст Алла Зміёва. Гэты цудоўны праект — нібы своеасаблівы духоўны працяг той унікальнай мастацкай калекцыі “Белгазпрамбанка”, якую сёння ведае ледзь не кожны беларус. Менавіта дзякуючы ёй шэсць гадоў таму мы ўпершыню пазнаёміліся з бліскучай спадчынай нашых выдатных суайчынікаў ды іх няпростымі лёсамі. “Калі я апынуўся за мяжой, — пісаў Марк Шагал, — дык пачуваў сябе дрэвам з выдзертымі каранямі, якое вісіць у паветры... Я цярпеў ад цяжкіх пакут. Я выжыў і нават — калі параўнаць мяне з дрэвам — не перастаў расці толькі таму, што ніколі не парываў духоўнай лучнасці з Радзімай”.